奉寄文丞相
作者：蔡郁
朝代：宋

paragraphs: 嗟哉此綱常，一朝已散失。
臣豈無賢良，君豈有慚德。
君臣義未明，大道致閉塞。
誰實篤忠貞，矢志不可屈。
先生真英豪，提戈呼叱咤。
一心收桑榆，戎行瞻黼黻。
間關五嶺南，誓師存百粵。
有仍田一成，足以張征伐。
南陽戴真人，足以興漢室。
天道豈無知，爲此冠裳惻。
昨聞戰城南，王師奮鈇鉞。
萬馬似群羊，鬭敗鼓聲竭。
百年養士恩，報之在朝夕。
多慚遲暮身，涕淚望鄉國。